ችግኝ መትከልን ባህላችን ልናደርገው ይገባል
አዲስ አበባ፡- ችግኝ መትከል ካለው ዘርፈ ብዙ ጥቅም አንፃር በአንድ ወቅት ዘመቻ ብቻ ሳይሆን ዘላቂና ባህላችን ልናደርገው ይገባል ሲሉ የአዲስ አበባ ከተማ ነዋሪዎች ገለጹ። የተለያዩ የማህበራት ተወካዮችና የተለያዩ የህብረተሰብ ክፍሎች ትናንት በሰሚት አካባቢ ችግኝ በተከሉበት ወቅት እንደተናገሩት የተፈጥሮ ሀብትን መንከባከብና ችግኝ መትከል ለሰዎች ህይወትና ለአካባቢ ጥበቃ ወሳኝ ጉዳይ በመሆኑ ባህል አድርገን ልናዳብረው ይገባል ብለዋል። የዘውዲቱ መሸሻ የህፃናት ማሳደጊያ ድርጅት ተወካይ ወጣት ሙሉቀን አማረ እንደተናገረው ችግኝ ተከላ ሂደቱ በሀገር ደረጃ መሆኑ ህብረተሰቡን ከማንቀሳቀስና አንድነትን ከማጠናከርም በላይ ችግኝ መትከል ዘላቂና ባህል ሆኖ እንዲቀጥል ያግዛል። እንደ ወጣት ሙሉቀን ገለፃ ከቅርብ ጊዜ ወዲህ ችግኝ መትከል እንደ ሀገር መለያችን እየሆነ መጥቷል። ይህን መለያችንን ለማሳደግና እውቅና እንዲያገኝ ለማድረግ ችግኝ ተከላን የሁል ጊዜ ስራችን ማድረግ አለብን። ሁሉም ሰው ለባህሉ የሚጨነቀውን ያክል ስለ ችግኝ ማሰብ አለበት።ተፈጥሮን ማልማትና መንከባከብ ባህላችን ካደረግን ወጣቱ ያለማንም አሳሳቢነት የችግኝ ጥቅምን ተረድቶ ይተክላል፤ ይንከባከባል ብሏል።ችግኝ ተክሎ አለመንከባከብ ትልቅ ኪሳራ ነው የሚለው ወጣቱ የተተከሉ ችግኞች አድገው ጥቅም እንዲሰጡ በየወቅቱ መንከባከብ አስፈላጊ መሆኑን አሳስቧል። በዚህ ወቅት አንድ በመሆን ችግኝ መትከል እንደ ሀገር እንድናስብ እንድንጠናከር ይረዳናል። በጋራ ችግኞችን በመትከል ታላቁን የህዳሴ ግድብን ከዳር ማድረስ እንዳለብንም አሳስቧል። ሌላዋ ወጣት ለመጀመሪያ ጊዜ ለችግኝ ተከላ መውጣቷን የተናገረችው ወጣት ሳሮን ወንድሙ በህብረት ችግኝ መትከል በጣም ደስ የሚልና መለመድ ያለበት ተግባር መሆኑን ተናግራለች። ችግኝ መትከል ማለት አዲስ ህይወት እንደማግኘት ነው የምትለው ወጣቷ ህብረተሰቡ ያለማንም አነሳሽነት አካባቢውን ማልማትና መንከባከብ አለበት ብላለች። ችግኝ መትከል የአየር ንብረትን ከመጠበቅ ባሻገር ለመዝናኛነት ያገለግላል።  ችግኝ መትከል ብቻ ሳይሆን መንከባከብ ቀጣይና ትልቁ ስራ ነው የምትለው ወጣት ሳሮን ሁሉም ሰው በየአካባቢው ችግኞችን መትከል ብቻ ሳይሆን መንከባከብ እንዳለበት ገልፃለች። አዲስ ዘመን ሰኔ 14/2012  ሞገስ ጸጋዬ